Regoli ġodda tal-UE dwar il-produzzjoni organika se jiggarantixxu kwalità tal-ikel, protezzjoni ambjentali u trattament xieraq tal-annimali matul il-katina sħiħa tal-provvista. Aktar u aktar konsumaturi Ewropej qegħdin jixtru prodotti li huma magħmula minn sustanzi u proċessi naturali. L-ikel organiku ma għadux suq niċċa, minkejja li għadu jammonta biss għal proporzjon żgħir tal-produzzjoni agrikola totali fl-UE. Madankollu, "organiku" xi jfisser eżattament? Id-definizzjoni tal-UE dwar il-biedja organika Il-produzzjoni organika tfisser sistema agrikola sostenibbli li tirrispetta l-ambjent u t-trattament xieraq tal-annimali, iżda tinkludi wkoll l-istadji l-oħra kollha tal-katina tal-provvista tal-ikel. Ir-regoli tal-UE dwar il-produzzjoni Ir-Regolament tal-UE dwar il-produzzjoni organika u t-tikkettar ta' prodotti organiċi jiżgura li l-istess standards ta' kwalità għolja jiġu rispettati madwar l-UE kollha. Ir-regoli jirreferu għal prattiki tal-agrikoltura u tal-akkwakultura, l-ipproċessar u t-tikkettar tal-ikel, il-proċeduri ta' ċertifikazzjoni għall-bdiewa kif ukoll għall-importazzjoni ta' prodotti organiċi li mhumiex tal-UE. Il-bdiewa organiċi fl-UE jużaw enerġija u riżorsi naturali b'mod responsabbli, jippromwovu s-saħħa tal-annimali u jikkontribwixxu għaż-żamma tal-bijodiversità, tal-bilanċ ekoloġiku u tal-kwalità tal-ilma/ħamrija. Il-prattiki tal-biedja organika fl-UE jinkludu: In-newba tal-għelejjel għall-użu effiċjenti tar-riżorsi Projbizzjoni fuq l-użu tal-pestiċidi kimiċi u fertilizzanti sintetiċi Limiti stretti ħafna fuq l-antibijotiċi għall-bhejjem Projbizzjoni tal-organiżmi ġenetikament modifikati (OĠM) Użu ta' riżorsi fuq il-post għall-fertilizzanti naturali u għall-għalf Trobbija tal-bhejjem fil-beraħ, f'ambjent miftuħ u bl-użu tal-għalf organiku Prattiki tat-trobbija tal-annimali mfassla apposta It-tikkettar u l-logo għall-prodotti organiċi Il-logo għall-prodotti organiċi tal-UE fuq il-prodotti alimentari jiggarantixxi li ġew rispettati r-regoli tal-UE dwar il-produzzjoni organika. Huwa obbligatorju għall-ikel ippakkjat minn qabel. Fil-każ ta' ikel ipproċessat, huwa jfisser li minn tal-inqas 95% tal-ingredjenti ta' oriġini agrikola huma organiċi. Is-supermarkets u bejjiegħa oħra bl-imnut jistgħu jittikkettaw il-prodotti tagħhom bit-terminu organiku fil-każ biss fejn huma jikkonformaw mar-regoli. Is-suq organiku u l-art għall-biedja organika Is-suq organiku tal-UE qiegħed jikber b'mod kostanti u issa għandu valur ta' madwar EUR 30.7 biljun fis-sena. Għalkemm l-art għall-biedja organika fl-UE żdiedet matul is-snin, hija tirrappreżenta biss 7% taż-żona agrikola totali. Id-differenza bejn id-domanda u l-produzzjoni hija koperta minn żieda fl-importazzjoni. Punti ewlenin tar-regoli l-ġodda L-UE qiegħda taħdem fuq aġġornament tar-regoli eżistenti dwar il-produzzjoni organika u t-tikkettar b'reazzjoni għal bidliet maġġuri li qegħdin jittrasformaw is-settur. L-emendi proposti jinkludu: Kontrolli aktar stretti: l-operaturi kollha tul il-katina tal-provvista tal-ikel (il-bdiewa, dawk li jrabbu l-annimali, il-proċessuri, il-kummerċjanti, l-importaturi) jiġu kkontrollati minn tal-inqas darba fis-sena. Kompetizzjoni aktar ġusta: produtturi minn pajjiżi li mhumiex membri tal-UE li jridu jbigħu l-prodotti tagħhom fl-UE jeħtieġ li jikkonformaw mal-istess regoli li magħhom iridu jikkonformaw il-produtturi fl-UE. Il-prevenzjoni tal-kontaminazzjoni bil-pestiċidi: il-bdiewa jeħtiġilhom jieħdu miżuri ta' prekawzjoni biex tiġi evitata kontaminazzjoni aċċidentali b'fertilizzanti jew b'pestiċidi mhux awtorizzati. Prodott jitlef l-istatus organiku tiegħu jekk il-kontaminazzjoni hija minħabba frodi jew imġiba negliġenti. Il-pajjiżi tal-UE li jkollhom limiti għal sustanzi mhux awtorizzati f'ikel organiku jistgħu jkomplu japplikawhom, iżda dawn għandhom jippermettu ikel organiċi oħra minn pajjiżi oħra tal-UE fis-swieq tagħhom. Il-Kummissjoni Ewropea se tivvaluta r-regoli kontra l-kontaminazzjoni fl-2025. Provvista aħjar ta' żrieragħ u annimali organiċi: bażi tad-data kompjuterizzata dwar id-disponibbiltà taż-żrieragħ u annimali organiċi se tkun stabbilita f'kull pajjiż tal-UE. Azjendi agrikoli mħallta: il-bdiewa huma awtorizzati li jipproduċu prodotti konvenzjonali minbarra dawk organiċi, iżda jeħtieġ li jiġu separati b'mod ċar mill-attivitajiet agrikoli tagħhom. Proċeduri ta' ċertifikazzjoni għal bdiewa żgħar se jsiru aktar faċli. Prodotti ġodda bħal melħ, sufra u żjut essenzjali huma inklużi. Oħrajn jistgħu jiżdiedu aktar tard. L-MEPs adottaw ir-regoli l-ġodda fid-19 ta' April 2018. It-test maqbul għad irid jiġi approvat formalment mill-Kunsill qabel ma jkun jista' jidħol fis-seħħ. , membru Ġermaniż tal-Grupp Verts/ALE, huwa l-MEP responsabbli li qed jiddirieġi l-proposti fil-Parlament. Prattiki tal-biedja organika fl-UE Stħarriġ:L-Ewropej, l-agrikoltura u l-politika agrikola komuni tal-UE Passi proċedurali Iċċekkja l-progress tal-proposti Tgħarrif Il-leġiżlazzjoni dwar il-biedja organika (Marzu 2018) L-ikel organiku: ngħinu lill-konsumaturi Ewropej jagħmlu għażla infurmata (Mejju 2015) Il-produzzjoni organika u l-UE (Frar 2015) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF